### NOTĂ INFORMATIVĂ

# la proiectul hotărîrii Guvernului despre aprobarea Regulamentului cu privire la organizarea studiilor de rezidenţiat

 ***Condiţiile ce au impus elaborarea proiectului hotărîrii***

În conformitate cu proiectul Strategiei de dezvoltare a resurselor umane din sistemul sănătăţii pentru anii 2016-2020, unele dintre principalele probleme ale domeniului sunt planificarea defectuoasă a resurselor umane din sistem, generarea unui număr insuficient de medici, neangajarea lor în cîmpul muncii. Dat fiind specificul formării medicilor specialişti, care include o etapă obligatorie de studii postuniversitare de rezidenţiat de 2-5 ani (în medie 3 ani) este necesar de a crea condiţii clare de formare profesională, ce impune repartizarea rezidenţilor la instituţiile medicale pentru efectuarea instruirii teoretice şi practice, supravegherea lor, asigurarea calităţii instruirii etc.

Pe parcursul ultimului an, în scopul asigurării rezidenţilor cu mijloace financiare sub formă de salariu, Ministerul a elaborat şi aprobat mai multe acte normative, care, din motive obiective şi subiective, nu au dus la realizarea scopului scontat. Astfel, o parte din rezidenţi sunt salarizaţi, iar cealaltă parte nu-şi primesc mijloacele financiare promise.

Problemele invocate de către conducătorii bazelor clinice sunt parţial argumentate prin faptul, că până nu demult nu a existat un cadru legal care ar permite includerea medicilor rezidenţi în statele de personal şi angajarea lor în instituţiile medicale pentru a le achita salariu, de asemenea şi lipsa mijloacelor financiare suplimentare pentru achitarea acestor salarii.

În luna iulie au fost operate modificări la Legea cu privire la exercitarea profesiunii de medic nr. 264-XVI din 27.10.2005 (Monitorul Oficial al Republicii Moldova nr.172-175/839 din 23.12.2005) cu modificările şi completările ulterioare, care a stabilit cadru legal de exercitarea a profesiei de medic rezident.

În aceste condiţii, este necesar de a elabora şi aproba un regulament care stabileşte clar modalitatea de admitere în rezidenţiat, angajarea şi salarizarea rezidenţilor, statutul rezidentului, de asemenea şi modalitatea de instruire a lor şi atribuţiile tuturor actorilor implicaţi în acest proces.

*Principalele prevederi şi elementele noi ale proiectului*

Pentru prima dată se propune un proiect de hotărîre de Guvern, care stabileşte clar modul de organizare a studiilor de rezidenţiat, reglementează procesul de admitere, stabileşte modalitatea de angajare în cadrul clinicilor de rezidenţiat şi salarizarea rezidenţilor. Totodată se stabileşte statutul rezidentului cu drepturile şi obligaţiunile sale, criteriile de instruire şi absolvire şi atribuţiile tuturor responsabililor de formarea medicilor specialişti, începând de la ministerul sănătăţii până a responsabilul instituţional de rezidenţi

*Argumentarea economico-financiară*

Prezenta hotărîre de Guvern nu necesită cheltuieli suplimentare neprevăzute din bugetul de stat, totodată modalitatea de salarizare a rezidenţilor a fost prevăzută în Hotărîrea Guvernului nr.1593 [din 29.12.2003](file:///D%3A%5CSecretar%20de%20Stat%5CProiecte%5CRezidentiat%5CTEXT%3DHGHG200312291593) despre aprobarea Regulamentului privind salarizarea angajaţilor din instituţiile medico-sanitare publice încadrate în sistemul asigurărilor obligatorii de asistenţă medicală (Monitorul Oficial al Republicii Moldova nr.6-12/65 din 01.01.2004) cu modificările şi completările ulterioare iar mijloacele financiare pentru instituţiile care angajează rezidenţii sunt prevăzute şi aprobate din fondul de rezervă a Companiei Naţionale de Asigurări în Medicină.

 ***Elaboratorii proiectului***

 Proiectul este elaborat de către Ministerul Sănătăţii.

 ***Rezultatele scontate***

Regulamentul propus pentru aprobare nu numai ca va asigura un proces organizat de admitere, instruire, angajare şi salarizare a rezidenţilor, dar şi va crea premize pentru angajarea lor ulterioară în sistemul sănătăţii, ceea ce va reduce pierderile de potenţial uman din sistemul sănătăţii, va îmbunătăţi asigurarea cu personal medical a instituţiilor medicale şi va asigura accesul populaţiei la servicii de sănătate.

Autorii propun aprobarea proiectului Hotărîrii Guvernului.

**Ministru Ruxanda GLAVAN**